OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

U prvih deset tjedana ruske invazije na Ukrajinu, koja je započela 24. veljače 2022., Ukrajinu je napustilo preko pet milijuna ljudi, koji su pobjegli od oružanog sukoba i sklonili se u susjednim zemljama, uglavnom u Europskoj uniji. EU je već 4. ožujka 2022. utvrdio postojanje masovnog priljeva raseljenih osoba iz Ukrajine pa im ponudio privremenu zaštitu. U Provedbenoj odluci Vijeća (EU) 2022/382 od 4. ožujka 2022. utvrđene su kategorije osoba koje imaju pravo na privremenu zaštitu ili odgovarajuću zaštitu na temelju nacionalnog prava. Privremena zaštita podrazumijeva pravo na dobivanje boravišne dozvole valjane za cijelo trajanje zaštite i pristup, među ostalim, smještaju, obrazovanju, zdravstvenoj skrbi i radu. Boravišna dozvola koju izda neka država članica podrazumijeva pravo da se unutar Unije putuje tijekom 90 dana u razdoblju od 180 dana.

Vozačka dozvola njezinu imatelju znači poboljšanu mobilnost i lakši svakodnevni život jer na temelju nje ta osoba ima pravo upravljati motornim vozilima na javnim cestama. U tom kontekstu osobama koje imaju pravo na privremenu zaštitu ili odgovarajuću zaštitu u skladu s nacionalnim pravom olakšava da sudjeluju u gospodarskim i društvenim aktivnostima u njihovu novom okruženju.

U skladu s člankom 41. Konvencije o cestovnom prometu sklopljenom 1968. u Beču (dalje u tekstu „Bečka konvencija”) svaka ugovorna stranka pod određenim uvjetima priznaje domaće i/ili međunarodne vozačke dozvole koje je propisno izdala druga ugovorna stranka. Ukrajina i 23 države članice ratificirale su Bečku konvenciju te primjenjuju njezine odredbe u međusobnim odnosima; međutim, Španjolska nije ratificirala Bečku konvenciju, a Cipar, Malta i Irska nisu njezine stranke.

Države članice imaju različita pravila i postupke za priznavanje i zamjenu vozačkih dozvola trećih zemalja, ovisno, među ostalim, o posebnim odredbama njihova nacionalnog zakonodavstva ili postojećih bilateralnih sporazuma između država članica i treće zemlje o kojoj je riječ. U slučaju osoba koje uživaju privremenu zaštitu ili odgovarajuću zaštitu u skladu s nacionalnim pravom na temelju nacionalnog prava s važećom vozačkom dozvolom koju je izdala Ukrajina primjereno je uspostaviti usklađeni okvir za priznavanje vozačkih dozvola na području Unije sve dok traje privremena zaštita.

Načelno bi osobe koje uživaju privremenu zaštitu ili odgovarajuću zaštitu na temelju nacionalnog prava i imaju važeću vozačku dozvolu koju je izdala Ukrajina trebale moći upotrebljavati svoju vozačku dozvolu na području EU-a sve dok traje privremena zaštita. Budući da je zaštita privremene prirode, zamjena ukrajinske vozačke dozvole za vozačku dozvolu koju je izdala država članica ne bi trebala biti potrebna. Time se znatno smanjuje opterećenje nadležnih tijela država članica koja bi u suprotnom možda morala zamijeniti milijune ukrajinskih vozačkih dozvola. Time također osobe koje uživaju privremenu zaštitu ili odgovarajuću zaštitu na temelju nacionalnog prava neće morati odmah položiti drugi teorijski i/ili praktični ispit vozačke dozvole, često na za njih stranom jeziku, i/ili proći liječničke preglede u državi članici u kojoj imaju privremeno boravište.

U skladu s Bečkom konvencijom o cestovnom prometu ugovorne stranke mogu zahtijevati da imatelj vozačke dozvole koju je izdala druga ugovorna stranka uz domaću vozačku dozvolu ima i međunarodnu vozačku dozvolu (na temelju usklađenog formata). Države članice imaju različite prakse u vezi s tim, pri čemu neke države članice traže da imatelji ukrajinskih vozačkih dozvola imaju međunarodnu vozačku dozvolu ako su domaće vozačke dozvole napisane samo ćirilicom. Dok traje rat u Ukrajini, imateljima ukrajinskih vozačkih dozvola gotovo je nemoguće dobiti međunarodnu vozačku dozvolu od nadležnih ukrajinskih tijela. Osobe koje uživaju privremenu zaštitu ili odgovarajuću zaštitu na temelju nacionalnog prava trebale bi stoga biti izuzete od zahtjeva da imaju međunarodnu vozačku dozvolu uz ukrajinsku vozaču dozvolu barem dok traje privremena zaštita. U ovim iznimnim okolnostima trebalo bi i odustati od primjene zahtjeva za ovjerenim prijevodima postojećih ukrajinskih vozačkih dozvola jer to može biti skupo i stvoriti dodatne troškove osobama koje su možda izgubile svu ušteđevinu u bijegu iz svoje zemlje. Uz to treba imati u vidu da nema puno ovlaštenih prevoditelja izvan velikih gradova Europske unije, a za dobivanje ovjerenog prijevoda često je potrebno osobno predati izvorne isprave.

Slično bi trebalo primijeniti u slučaju svjedodžbi o stručnoj osposobljenosti vozača autobusa i kamiona. Valjanost takvih svjedodžbi obično nije dulja od pet godina u skladu s Direktivom 2003/59/EZ, a Ukrajina je već uvela taj zahtjev kad je riječ o vozačima koji obavljaju međunarodni prijevoz. S obzirom na situaciju, kvalificiranim profesionalnim vozačima koji su pobjegli od rata iz Ukrajine trebalo bi omogućiti odgovarajući pristup gospodarskim aktivnostima u EU-u. Kako bi se pripremila djelotvorna usklađena provedba odgovarajućih odredbi ovog prijedloga, Komisija će organizirati razmjene mišljenja o nacionalnim propisima koje su donijele države članice u čemu će sudjelovati stručnjaci imenovani na temelju članka 11.a stavka 4. Direktive 2003/59/EZ.

U skladu s opisom u akcijskom planu za trake solidarnosti između EU-a i Ukrajine i u ovim okolnostima trebalo bi profesionalnim vozačima iz Ukrajine olakšati pristup zapošljavanju u Europskoj uniji tako što će se utvrditi posebna pravila za izdavanje svjedodžbi o stručnoj osposobljenosti ukrajinskim profesionalnim vozačima. Zbog trenutačne blokade ukrajinskih crnomorskih luka trebalo bi ojačati alternativne logističke veze EU-a i Ukrajine i ukrajinski pristup njezinim izvoznim tržištima, pri čemu treba imati u vidu općenito sve veći nedostatak vozača kamiona.

Rok valjanosti vozačkih dozvola i svjedodžbi o stručnoj osposobljenosti obično je ograničen. Međutim, dok rat bude trajao u Ukrajini, nije vjerojatno da će se Ukrajina moći pobrinuti za upravne aktivnosti potrebne da se te isprave pojedinačno obnavljaju. U ovoj izvanrednoj situaciji ukrajinska vlada mogla bi odlučiti produljiti valjanost tih isprava. U tom slučaja Ukrajina bi o takvim produljenjima trebala na odgovarajući način obavijestiti Uniju i države članice. Države članice trebale bi priznavati produljenu valjanost ukrajinskih vozačkih dozvola koja je dulja od administrativne valjanosti barem do kraja trajanja privremene zaštite.

U bijegu od rata važne isprave, kao što su vozačke dozvole ili svjedodžbe o stručnoj osposobljenosti, često se izgube, budu ukradene ili ostanu u ratnoj zoni bez mogućnosti da se u skorijoj budućnosti dođe do njih. U takvim slučajevima države članice mogle bi uz prethodnu provjeru, npr. u ukrajinskom nacionalnom elektroničkom registru vozačkih dozvola u zamjenu za izvorne isprave izdati privremene dozvole s valjanosti do isteka privremene zaštite. To bi bilo lakše izvesti kad bi države članice mogle pristupati ukrajinskom nacionalnom elektroničkom registru vozačkih dozvola. Države članice trebale bi odbiti izdati takve privremene vozačke isprave ako ne budu mogle provjeriti vjerodostojnosti informacija koje im daju raseljene osobe. Prema ukrajinskom Ministarstvu za digitalnu transformaciju gotovo 5,7 milijuna vozačkih dozvola izdano je mobilnom aplikacijom za pristup građana portalu, DIIA. Na temelju DIIA-e moguće je izdavati i provjeravati elektroničke dokumente i dobivati javne usluge. Iako DIAA ne ispunjava normu ISO 18013-5 za mobilne vozačke dozvole, objavljenu u rujnu 2021., omogućava provjeru prava na upravljanje vozilom koja su bitna za iznimnu situaciju na koju se odnosi ova Uredba.

Naposljetku, odredbama ove Uredbe uzimaju se u obzir iznimne okolnosti i utvrđuju iznimke koje se ne bi trebale ponavljati u uobičajenim okolnostima. Stoga je posebno važno da zbog provedbe ove uredbe korisnici cesta ni pješaci ne budu ugroženi jer je vožnja na cestama EU-a dopuštena osobama koje nisu sposobne za vožnju. U tom kontekstu nadležna tijela država članica trebala bi uvesti odgovarajuće mjere protiv prevara i krivotvorenja.

• Dosljednost s postojećim odredbama politike u tom području

Odredbama predložene uredbe dopunjavaju se važeća pravila Unije o vozačkim dozvolama (Direktiva 2006/126/EZ Europskog parlamenta i Vijeća od 20. prosinca 2006. o vozačkim dozvolama) i o početnim kvalifikacijama i periodičnom osposobljavanju vozača određenih cestovnih vozila za prijevoz robe i putnika (Direktiva 2003/59/EZ). Nijedna od te dvije direktive ne sadržava zajednička pravila o priznavanju relevantnih isprava koje su izdale treće zemlje. Takav je zajednički okvir potreban u posebnoj i iznimnoj situaciji koju je uzrokovala neizazvana i neopravdana vojna agresije Rusije na Ukrajinu jer se njime uspostavlja administrativni pristup kojim se smanjuje birokratsko opterećenje i jamči sigurnost na cestama u Uniji.

•Dosljednost u odnosu na druge politike Unije

Ovim se prijedlogom dopunjavaju pravila Unije o privremenoj zaštiti raseljenih osoba, konkretno Provedbena odluka Vijeća (EU) 2022/382 od 4. ožujka 2022. o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ, kojom je prvi put utvrđeno postojanje masovnog priljeva u Uniju raseljenih osoba, koje su morale napustiti Ukrajinu zbog oružanog sukoba, u skladu s Direktivom Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba. Prijedlogom se tim raseljenim osobama omogućava korištenje isprava potrebnih za upravljanje motornim vozilima na javnoj cestovnoj mreži Unije i za obavljanje profesionalne djelatnosti vožnje, čime se pomaže gospodarskoj i socijalnoj integraciji tih raseljenih osoba. Ovim se prijedlogom uvode i manja odstupanja od Direktive 2003/59/EZ i Direktive 2006/126/EZ za potrebe posebnih potreba situacije.

2.PRAVNA OSNOVA, SUPSIDIJARNOST I PROPORCIONALNOST